Likumprojekts

**Vardarbībai un vardarbības riskam pakļauto personu aizsardzības likums**

**1. pants. Likumā lietotie termini**

Likumā ir lietoti šādi termini:

1)**vardarbība** – vardarbīga darbība vai darbību kopums, kas rada vai var radīt fizisku, seksuālu, psiholoģisku vai ekonomisku kaitējumu vai ciešanas, tajā skaitā, šādu vardarbīgu darbību draudi, piespiešana vai patvaļīga brīvības atņemšana;

2) **vardarbības risks** – faktoru kopums, kas norāda uz iespējamību, ka nākotnē tiks vai var tikt izdarīta vardarbība;

3) **krīzes situācija** – vardarbības situācija, kurā nepieciešama nekavējoša iejaukšanās un īpaša, vienlaicīga vairāku institūciju sadarbība;

4) **sarežģīts gadījums** –vardarbības gadījums, kuru nav izdevies atrisināt ilgstošā laika posmā un kura risināšanai nepieciešama īpaša, vairāku institūciju savstarpēja sadarbība.

**2. pants.** **Likuma mērķis**

Likuma mērķis ir izveidot un pilnveidot valsts un pašvaldības institūciju, ārstniecības personu, kā arī nevalstisko organizāciju sadarbību pašvaldību ietvaros, lai nodrošinātu personu aizsardzību no vardarbības no tuvām personām, kā arī novērstu šādas vardarbības riskus, atkārtotību un izraisītos nāves gadījumus.

**3. pants. Likuma uzdevumi**

Likuma uzdevumi ir:

1) noteikt kārtību, kādā valsts un pašvaldību institūcijas, ārstniecības personas, kā arī nevalstiskās organizācijas veic savstarpējās sadarbības sistēmas izvērtējumu attiecīgās pašvaldības teritorijā vardarbības un vardarbības risku novēršanai;

2) izveidot, ja tāda nav, vai pilnveidot jau esošo koordinētās starpinstitucionālās sadarbības sistēmu katras pašvaldības ietvaros vardarbības un vardarbības risku novēršanai;

3) noteikt kārtību, kādā pašvaldībās izskata un izstrādā individuālu rīcības plānu personas, pret kuru ir vērsta vardarbība vai kura ir pakļauta vardarbības riskam, aizsardzībai un atbalstam.

**4. pants.** **Likuma subjekti**

(1) Likuma subjekti ir pilngadīgas fiziskas personas, pret kurām no tuvo personu puses ir vērsta vardarbība vai kuras ir pakļautas vardarbības riskam no tuvo personu puses.

(2) Par tuvām personām uzskatāmas šādas personas: laulātie vai bijušie laulātie; personas, starp kurām pastāv bērnu un vecāku attiecības, pastāv vai ir pastāvējušas aizbildnības vai citas ārpusģimenes aprūpes attiecības; personas, starp kurām pastāv radniecības vai svainības attiecības; personas, kas dzīvo vai dzīvojušas vienā mājsaimniecībā; personas, kurām ir vai ir gaidāms kopīgs bērns, neatkarīgi no tā, vai šīs personas kādreiz bijušas laulībā vai kādreiz dzīvojušas kopā; personas, starp kurām pastāv vai ir pastāvējušas tuvas personiskas vai intīmas attiecības vai tamlīdzīgas attiecības.

**5. pants. Sadarbības princips**

Valsts un pašvaldību institūcijas, ārstniecības personas, kā arī nevalstiskās organizācijas savstarpēji sadarbojas nolūkā efektīvi un atbilstoši vienotai politikai izmantot valsts, pašvaldības un nevalstisko organizāciju resursus vardarbības un vardarbības risku novēršanai un atbalsta sniegšanai personai, pret kuru ir vērsta vardarbība vai kura ir pakļauta vardarbības riskam.

**6. pants. Konfidencialitātes princips**

(1) Īstenojot sadarbību un izskatot starpinstitūciju sanāksmē jautājumu par individuālā rīcības plāna izstrādi personas, pret kuru ir vērsta vardarbība vai kura ir pakļauta vardarbības riskam, aizsardzībai un atbalstam, visas pārstāvētās institūcijas, ārstniecības personas, kā arī nevalstiskās organizācijas gan informācijas apkopošanas un apstrādes procesā, gan izstrādātā individuālā rīcības plāna izpildes procesā nodrošina personas, pret kuru ir vērsta vardarbība vai kura ir pakļauta vardarbības riskam, pamattiesības uz privātumu un konfidencialitāti, un ievēro Fizisko personu datu aizsardzības likuma prasības.

(2) Starpinstitūciju sanāksmē pārstāvētās institūcijas, ārstniecības personas, kā arī nevalstiskās organizācijas informācijas apkopošanas, apstrādes un individuālā rīcības plāna izpildes procesā nodrošina, lai par jautājuma par individuālā rīcības plāna izstrādi izskatīšanu starpinstitūciju sanāksmē netiktu informēta persona, kura veikusi vardarbību vai rada vardarbības risku.

**7. pants. Brīvprātības princips**

(1) Jautājumu par individuālā rīcības plāna izstrādi attiecībā uz personu, pret kuru ir vērsta vardarbība vai kura ir pakļauta vardarbības riskam, starpinstitūciju sanāksmē var ierosināt tikai tad, ja attiecīgā persona tam ir piekritusi.

(2) Gadījumos, kad ar personu, pret kuru ir vērsta vardarbība vai kura ir pakļauta vardarbības riskam, kopā dzīvo nepilngadīgs bērns, tās piekrišana jautājuma izskatīšanai starpinstitūciju sanāksmē nav nepieciešama.

**8. pants. Starpinstitūciju sanāksme**

(1) Lai sasniegtu šā likuma mērķi un īstenotu šā likuma uzdevumus, pašvaldības ietvaros organizē starpinstitūciju sanāksmes.

(2) Pašvaldība var izmantot tās ietvaros jau esošo starpinstitucionālās sadarbības sistēmu, nodrošinot, ka, izskatot jautājumus, kas saistīti ar aizsardzību pret vardarbību vai vardarbības risku novēršanu, starpinstitūciju sanāksmē tiek pieaicinātas un pārstāvētas šā likuma 9. pantā un 11. panta ceturtajā daļā minētās institūcijas.

(3) Starpinstitūciju sanāksmes dalībnieki, savstarpēji vienojoties, var noteikt arī citus uzdevumus, lai sasniegtu šā likuma mērķi.

**9. pants. Starpinstitūciju sanāksmes dalībnieki**

(1) Starpinstitūciju sanāksmē piedalās:

1) pašvaldības sociālā dienesta pārstāvis;

2) pašvaldības policijas pārstāvis – pašvaldībās, kuru teritorijās darbojas pašvaldības policija;

3) bāriņtiesas pārstāvis;

4) Valsts policijas pārstāvis;

5) Valsts probācijas dienesta pārstāvis;

6) ārstniecības persona, ja iespējams, ģimenes ārsts;

7) tādas nevalstiskās organizācijas pārstāvis, kas aizstāv personu, pret kurām ir vērsta vardarbība vai kuras ir pakļautas vardarbības riskam, intereses un tiesības – pašvaldībās, kur darbojas šādas nevalstiskās organizācijas.

(2) Nepieciešamības gadījumā starpinstitūciju sanāksmē var pieaicināt arī citas personas, kuru zināšanas, to rīcībā esošā informācija un citi apstākļi varētu būt būtiski starpinstitūciju sanāksmes darbā.

(3) Lai īstenotu šā likuma uzdevumus, starpinstitūciju sanāksmes dalībnieki organizē savstarpējus pieredzes apmaiņas pasākumus starpinstitūciju sanāksmē pārstāvēto institūciju ietvaros, tajā skaitā, 11. panta ceturtajā daļā minēto institūciju ietvaros, kā arī ārstniecības iestāžu un nevalstisko organizāciju ietvaros, lai veicinātu vienotu izpratni par to kompetenci un uzlabotu savstarpējās sadarbības sistēmu pašvaldībā aizsardzībai no vardarbības un vardarbības risku novēršanai.

**10. pants. Starpinstitūciju sanāksmju organizēšanas pamatnoteikumi**

(1) Vienā pašvaldībā var tikt organizētas vairākas starpinstitūciju sanāksmes. Vairākas pašvaldības var organizēt vienu starpinstitūciju sanāksmi.

(2) Starpinstitūciju sanāksmē pārstāvēto institūciju, ārstniecības iestāžu, kā arī nevalstisko organizāciju pārstāvjus dalībai starpinstitūciju sanāksmē uzaicina un pirmo starpinstitūciju sanāksmes sēdi sasauc pašvaldības priekšsēdētāja nozīmēta amatpersona.

(3) Pirmajā starpinstitūciju sanāksmes sasaukšanas reizē starpinstitūciju sanāksmes dalībnieki izvēlas starpinstitūciju sanāksmes priekšsēdētāju no starpinstitūciju sanāksmē deleģēto pārstāvju vidus, kā arī vienojas par kārtību, kādā sasaucamas turpmākās starpinstitūciju sanāksmes un apstiprināma to darba kārtība.

(4) Starpinstitūciju sanāksmes vada starpinstitūciju sanāksmes priekšsēdētājs.

(5) Starpinstitūciju sanāksmes tiek protokolētas. Protokolā iekļauj arī informāciju par starpinstitūciju sanāksmes darba kārtību; starpinstitūciju sanāksmes norises gaitu; identificētos problēmjautājumus un starpinstitūciju sanāksmes laikā pieņemtos lēmumus.

(6) Starpinstitūciju sanāksmē lēmumus pēc iespējas pieņem, savstarpēji vienojoties. Ja vienošanos nav iespējams panākt, lēmumus pieņem ar vienkāršu balsu vairākumu. Vienāda balsu skaita gadījumā izšķirošā balss pieder starpinstitūciju sanāksmes priekšsēdētājam.

**11. pants. Koordinētas starpinstitucionālās sadarbības stratēģija**

(1) Starpinstitūciju sanāksme izstrādā koordinētas starpinstitucionālās sadarbības stratēģiju pašvaldībā.

(2) Koordinētas starpinstitucionālās sadarbības stratēģijā:

1) iekļauj informāciju par pašvaldībā pastāvošo sistēmu aizsardzībai pret vardarbību un vardarbības risku novēršanai;

2) iekļauj izvērtējumu par esošajā sistēmā aizsardzībai pret vardarbību un vardarbības risku novēršanai konstatētajiem trūkumiem;

3) analizē pašvaldībā pieejamo pakalpojumu klāstu personu, pret kurām ir vērsta vardarbība vai kuras ir pakļauta vardarbības riskam, atbalstam;

4) analizē pašvaldībā pieejamo pakalpojumu klāstu personu vardarbīgas uzvedības mazināšanai;

5) identificē veicamos pasākumus, tai skaitā nepieciešamos papildu resursus, sistēmas aizsardzībai pret vardarbību un vardarbības risku novēršanai uzlabošanai un pilnveidei.

(3) Starpinstitūciju sanāksme vismaz reizi gadā pārskata koordinētas starpinstitucionālās sadarbības stratēģiju ar mērķi uzlabot savstarpējās sadarbības sistēmu un pieejamos resursus pašvaldībā aizsardzībai pret vardarbību un vardarbības risku novēršanai. Pārskatot koordinētas starpinstitucionālās sadarbības stratēģiju, starpinstitūciju sanāksme tajā skaitā analizē esošajā pašvaldības sadarbības sistēmā konstatētos trūkumus, stratēģijas izpildes rezultātus, pozitīvās un negatīvās prakses piemērus, nepieciešamos un plānotos koordinētās starpinstitucionālas sadarbības stratēģijas uzlabojumus.

(4) Izstrādājot un pārskatot koordinētas starpinstitucionālās sadarbības stratēģiju, dalībai starpinstitūciju sanāksmē, papildus šā likuma 9. pantā minētajām institūcijām, pieaicina arī prokuratūras un tiesas pārstāvjus.

(5) Izstrādāto un pārskatīto koordinētas starpinstitucionālās sadarbības stratēģiju starpinstitūciju sanāksme iesniedz pašvaldības priekšsēdētājam.

**12. pants. Individuālā rīcības plāna izstrāde personas, pret kuru ir vērsta vardarbība vai kura ir pakļauta vardarbības riskam, aizsardzībai un atbalstam**

(1) Starpinstitūciju sanāksmē pārstāvēto institūciju pārstāvjiem, ārstniecības personai, kā arī nevalstiskās organizācijas pārstāvim ir pienākums ierosināt jautājuma par individuālā rīcības plāna izstrādi izskatīšanu starpinstitūciju sanāksmē, ja izpildās visi turpmāk minētie nosacījumi:

1) konstatēts, ka pret personu ir vērsta vardarbība, vai ir pamats pieņēmumam, ka persona ir pakļauta vardarbības riskam;

2) pastāv krīzes situācija vai sarežģīts gadījums;

3) persona, pret kuru ir vērsta vardarbība vai kura ir pakļauta vardarbības riskam, tam piekrīt, izņemot šā likuma 7. panta otrajā daļā minēto gadījumu.

(2) Starpinstitūciju sanāksmē pārstāvēto institūciju pārstāvji, ārstniecības persona un nevalstiskās organizācijas pārstāvis var ierosināt jautājuma par individuālā rīcības plāna izstrādi izskatīšanu starpinstitūciju sanāksmē arī gadījumos, kad nepastāv krīzes situācija vai sarežģīts gadījums, bet persona, pret kuru ir vērsta vardarbība vai kura ir pakļauta vardarbības riskam, ir tam piekritusi, izņemot šā likuma 7. panta otrajā daļā minēto gadījumu.

(3) Starpinstitūciju sanāksme, saņemot informāciju no starpinstitūciju sanāksmē pārstāvētās institūcijas pārstāvja, ārstniecības personas vai nevalstiskās organizācijas pārstāvja par nepieciešamību izskatīt jautājumu par individuālā rīcības plāna izstrādi personas, pret kuru ir vērsta vardarbība vai kura ir pakļauta vardarbības riskam, aizsardzībai un atbalstam, uzdod katrai no pārstāvētajām institūcijām, ārstniecības personai, kā arī nevalstiskajai organizācijai atbilstoši kompetencei apkopot to rīcībā esošo informāciju, kas saistīta ar konkrēto personu.

(4) Lai nodrošinātu individuālā rīcības plāna izstrādi un realizētu izstrādātā individuālā rīcības plāna izpildes kontroli, starpinstitūciju sanāksmē pārstāvēto institūciju pārstāvjiem ir tiesības no publiskajiem reģistriem iegūt informāciju par personas, pret kuru ir vērsta vardarbība vai kura ir pakļauta vardarbības riskam, saņemto sociālo palīdzību, saskarsmi ar tiesībsargājošajām institūcijām un bāriņtiesu, kā arī informāciju par personas, kura veikusi vardarbību vai rada vardarbības risku, sodāmībām. Datus par personas, pret kuru ir vērsta vardarbība vai kura ir pakļauta vardarbības riskam, medicīnas vēsturi, kuri varētu būt nozīmīgi starpinstitūciju sanāksmei individuālā rīcības plāna izstrādes un izpildes kontroles procesā, pieprasa no un tos sniedz personas, pret kuru ir vērsta vardarbība vai kura ir pakļauta vardarbības riskam, ģimenes ārsts.

(5) Starpinstitūciju sanāksmi sasauc nekavējoties pēc šā panta trešajā daļā minētās informācijas apkopošanas. Ja starpinstitūciju sanāksmes tiek organizētas regulāri, jautājums izskatāms ne vēlāk kā nākamajā starpinstitūciju sanāksmē pēc sākotnējās informācijas saņemšanas.

(6) Individuālā rīcības plāna izstrāde starpinstitūciju sanāksmē šajā pantā noteiktajā kārtībā neatbrīvo starpinstitūciju sanāksmē pārstāvētās institūcijas un ārstniecības personas no nekavējošu darbību veikšanas to kompetences ietvaros.

(7) Izskatot jautājumu starpinstitūciju sanāksmē, pārstāvēto institūciju pārstāvji, ārstniecības persona, kā arī nevalstiskās organizācijas pārstāvis sniedz un analizē to rīcībā esošo informāciju un izstrādā individuālās rīcības plānu personas, pret kuru ir vērsta vardarbība vai kura ir pakļauta vardarbības riskam, aizsardzībai un atbalstam.

(8) Individuālajā rīcības plānā norāda katras pārstāvētās institūcijas, ārstniecība personas un nevalstiskās organizācijas veicamos pasākumus to kompetences ietvaros:

1) vardarbības seku mazināšanai;

2) vardarbības risku mazināšanai un novēršanai;

3) veicamo pasākumu provizoriskos izpildes termiņus.

(9) Starpinstitūciju sanāksmē pārstāvētās institūcijas, ārstniecības persona un nevalstiskā organizācija vienojas par vienu atbildīgo institūciju turpmākai sadarbībai ar personu, pret kuru ir vērsta vardarbība vai kura ir pakļauta vardarbības riskam. Izvēlētās atbildīgās institūcijas pārstāvis informē personu, pret kuru ir vērsta vardarbība vai kura ir pakļauta vardarbības riskam, par starpinstitūciju sanāksmes izstrādāto individuālo rīcības plānu personas aizsardzībai un atbalstam.

(10) Starpinstitūciju sanāksme nodrošina periodisku izstrādātā individuālā rīcības plāna izpildes kontroli, izvērtē tajā ietverto pasākumu aktualitāti un lemj par izstrādātā individuālā rīcības plāna un tajā ietverto pasākumu piemērošanas turpināšanu vai izbeigšanu.

(11) Ja jautājums par individuālā rīcības plāna izstrādi personas, pret kuru ir vērsta vardarbība vai kura ir pakļauta vardarbības riskam, aizsardzībai un atbalstam, ir skatīts starpinstitūciju sanāksmē, starpinstitūciju sanāksme vai tajā pārstāvētā institūcija pēc tiesas pieprasījuma sniedz atzinumu tiesai.

(12) Izstrādāto individuālās rīcības plānu un starpinstitūciju sanāksmju, kurās skatīti jautājumi par individuālā rīcības plāna izstrādi un tajā ietverto pasākumu izpildes kontroli, protokolus, kā arī datus, kas apstrādāti individuālā rīcības plāna izstrādes un izpildes procesā, starpinstitūciju sanāksme uzglabā piecus gadus pēc individuālajā rīcības plānā ietverto pasākumu izbeigšanas.

**13. pants.** **Metodiskā vadība un metodiskās vadības saturs**

(1) Starpinstitūciju sanāksmju metodisko vadību īsteno Metodiskās vadības Sadarbības padome, kuras sastāvā ir Iekšlietu ministrijas, Labklājības ministrijas, Tieslietu ministrijas un Veselības ministrijas pārstāvji. Metodiskās vadības Sadarbības padomes sekretariāts ir Labklājības ministrija. Metodiskās vadības Sadarbības padomes sanāksmes sasauc Labklājības ministrija, bet to sasaukšanu var ierosināt jebkuras šajā pantā minētās ministrijas pārstāvis.

(2) Metodiskās vadības Sadarbības padome koordinē valsts, pašvaldību institūciju un nevalstisko organizāciju sadarbību pašvaldībās ar mērķi veicināt pašvaldībās vienotas prakses veidošanos aizsardzībai pret vardarbību un vardarbības risku novēršanai.

(3) Īstenojot metodisko vadību, Metodiskās vadības Sadarbības padome sadarbojas ar starpinstitūciju sanāksmēs pārstāvētajām institūcijām un to pārstāvjiem.

**Pārejas noteikums**

Starpinstitucionālās sadarbības sistēmu aizsardzībai pret vardarbību un vardarbības risku novēršanai izveido, ja pašvaldībā nepastāv starpinstitucionālās sadarbības sistēma, vai pilnveido atbilstoši šā likuma prasībām, līdz 2019. gada 1. jūlijam.

Likums stājas spēkā 2019. gada 1. janvārī

Tieslietu ministrs Dzintars Rasnačs

Iesniedzējs:

Tieslietu ministrijas

valsts sekretārs Raivis Kronbergs